B4-0033, 0058, 0064, 0081, 0086 και 0104/98

Ψήφισμα σχετικά με ευρωπαϊκό κώδικα συμπεριφοράς για τις εξαγωγές όπλων

Το Ευρωπαϊκό Κοινοβούλιο,

- έχοντας υπόψη τα παλαιότερα ψηφίσματά του σχετικά με τις εξαγωγές ή μεταβιβάσεις όπλων,

A. υπενθυμίζοντας ότι τα υπάρχοντα κοινά κριτήρια της ΕΕ που διέπουν τις εξαγωγές όπλων, και που συμφωνήθηκαν από το Συμβούλιο το 1991-1992, εφαρμόζονται από κάθε κράτος μέλος σύμφωνα με τη δική του ερμηνεία και δεν απέτρεψαν τη ροή όπλων από κράτη μέλη της ΕΕ προς χώρες που παραβιάζουν τα δικαιώματα του ανθρώπου, περιοχές αστάθειας και στρατιωτικούς επιδρομείς,

Β. σημειώνοντας με ικανοποίηση ότι ο κώδικας συμπεριφοράς για τις εξαγωγές όπλων προς τρίτες χώρες που δεν σέβονται τα δικαιώματα του ανθρώπου ή προς εμπόλεμες περιοχές κρίθηκε ως μια από τις προτεραιότητες της νέας Βρετανικής Προεδρίας και ότι αρκετά κράτη μέλη υιοθέτησαν ευνοϊκή στάση για την έγκρισή του,

Γ. επισημαίνοντας ότι ένας από τους κύριους στόχους των προτάσεων για τον εν λόγω κώδικα συμπεριφοράς είναι να αποφευχθούν καταστάσεις κατά τις οποίες η άρνηση ενός κράτους μέλους υπονομεύεται σιωπηρά από έναν άλλον,

Δ. πεπεισμένο ότι οιοσδήποτε τέτοιος κώδικας συμπεριφοράς της ΕΕ θα έχει ακόμη μεγαλύτερη επιτυχία αν οι κυριότεροι άλλοι εξαγωγείς όπλων, όπως οι ΗΠΑ αλλά επίσης η Ρωσική Ομοσπονδία και η Κίνα, συμφωνήσουν να τηρήσουν παρόμοιους κανόνες,

1. χαιρετίζει την υποστήριξη που εξέφρασαν πολλά κράτη μέλη της ΕΕ για μια κοινή πολιτική της ΕΕ σχετικά με τις εξαγωγές όπλων και αναμένει ότι οι όροι του εν λόγω κώδικα συμπεριφοράς θα διατυπωθούν κατά τρόπο ώστε αυτός να αποτελέσει αποτελεσματικό εργαλείο για τον περιορισμό της ροής όπλων από την Ένωση προς χώρες που παραβιάζουν τα δικαιώματα του ανθρώπου, περιοχές αστάθειας και στρατιωτικούς επιδρομείς[semigr ]

2. τονίζει ως εκ τούτου ότι ο προτεινόμενος κώδικας συμπεριφοράς πρέπει να εφαρμόζεται στις εξαγωγές και στην κατόπιν αδείας παραγωγή ενός εξαντλητικού καταλόγου προϊόντων και τεχνολογιών, ενώ θα πρέπει συγχρόνως να στενέψουν όσο το δυνατόν περισσότερο τα περιθώρια για ερμηνείες των κρατών μελών όσον αφορά τη χορήγηση ή άρνηση χορήγησης εκάστης άδειας εξαγωγής και, ιδίως, να συμπεριληφθεί ένας σαφής μηχανισμός για περιπτώσεις ανταγωνιστικής υπονόμευσης[semigr ]

3. προτρέπει το Συμβούλιο και τα κράτη μέλη να εξετάσουν, στο πλαίσιο της διαδικασίας κατάρτισης του κώδικα συμπεριφοράς, την ανάγκη ενίσχυσης των 8 κοινών κριτηρίων, και καλεί το Συμβούλιο και τα κράτη μέλη να συμπεριλάβουν στον κώδικα συμπεριφοράς ένα σαφή κατάλογο ευαίσθητων προορισμών, ένα σύστημα πιστοποίησης και παρακολούθησης της τελικής χρήσης, καθώς και ένα σύστημα αμοιβαίας ενημέρωσης και διαβούλευσης σχετικά με τη χορήγηση και άρνηση χορήγησης αδειών εξαγωγής[semigr ]

4. καλεί το Συμβούλιο να εγκρίνει έναν τέτοιο κώδικα της ΕΕ υπό τη μορφή κοινής θέσης που οδηγεί σε σειρά κοινών δράσεων κατά την έννοια του άρθρου Ι της Συνθήκης[semigr ]

5. προτρέπει το Συμβούλιο να εξασφαλίσει την ενεργό συμμετοχή του Ευρωπαϊκού Κοινοβουλίου στην κατάρτιση του κώδικα συμπεριφοράς, να επιβλέπει κάθε χρόνο την εφαρμογή του κώδικα και να υποβάλλει τα πορίσματά του στο Ευρωπαϊκό Κοινοβούλιο προς συζήτηση[semigr ]

6. καλεί τα κράτη μέλη να επιμείνουν ώστε ο κώδικας συμπεριφοράς να συμπεριλάβει μέτρα για τη βελτίωση της διαφάνειας και του κοινοβουλευτικού ελέγχου της πολιτικής στον τομέα των εξαγωγών όπλων[semigr ]

7. καλεί το Συμβούλιο και τα κράτη μέλη να προωθήσουν την προσχώρηση τρίτων χωρών, και ιδίως των συνδεδεμένων χωρών, στον εν λόγω κώδικα συμπεριφοράς και να λάβουν μέτρα προκειμένου να επιτευχθεί η εφαρμογή παρόμοιων πολιτικών από τους κυριότερους μεταξύ των άλλων εξαγωγέων όπλων[semigr ]

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τις κυβερνήσεις των κρατών μελών.